ཀྭའི་ཀྭའི་ཀྭའི།ཀི་གཅིག་ཀི་གཉིས་ཀི་སྒྲ་གསུམ།།དཔའ་དགྲ་བླ་འབོད་པའི་གད་རྒྱངས་ཡིན།ཀི་དང་པོས་རྒྱལ་ཀུན་འདུས་པའི་སྐུ།།རྗེ་འགྲན་མེད་སེང་ཆེན་རྒྱལ་པོ་འབོད།།དཔལ་དོན་བརྒྱུད་རྟོགས་པའི་ཕ་ཕོག་དེ།།བདག་སྐལ་ལྡན་སེམས་ཀྱི་དཔྱིད་དུ་སྩོལ།།ཀི་གཉིས་པས་ཕ་ཇོ་འདན་མ་འབོད།།བུ་དམ་ཚིག་འགྱུར་མེད་ཁོ་བོ་ལ།།ཚར་གཅོད་དང་རྗེས་སུ་འཛིན་པ་ཡི།།དཔའ་དགྲ་བླ་འབུམ་གྱི་ནུས་མཐུ་སྩོལ།།ཀི་གསུམ་པས་གཏན་གྲོགས་ནེའུ་ཆུང་འབོད།།གནས་ཉེར་བཞིའི་དཔའ་བོ་མཁའ་འགྲོའི་ཚོགས།།དུས་མཉམ་དུ་རོལ་བའི་བདེ་སྟོང་ལམ།།ཆོས་ཟག་མེད་དགའ་སྟོན་འགྱེད་དུ་གསོལ།།ཕར་ལྟོས་དང་ངོ་མཚར་ཆེ་ལུགས་ལ།།འོད་ཆེན་པོས་ནམ་མཁའ་གང་ནས་འདུག།འདི་འདྲ་བ་ད་སྔོན་མཐོང་མ་མྱོང་།།སེམས་འོད་གསལ་རིག་པའི་སྣང་ཆ་ལ།།ཡང་བལྟས་ཚེ་མི་དཀར་རྟ་དམར་ཅན།།ཞལ་དཀར་པོ་བཅོ་ལྔའི་ཟླ་གཞོན་ལ།།མཚལ་ལི་ཁྲིས་ཐིག་ལེ་བྱས་པ་འདྲ།།མིག་གང་ལ་གཏད་ཀྱང་ཁྱོད་ལ་འཁོར།།སེམས་གཡོ་མེད་ཁྱོད་ཀྱིས་དམ་པོར་བསྡམས།།སྐུ་བརྗིད་པ་རི་ཡི་དབང་པོ་འདྲ།།རྩལ་གློག་ཞགས་འཁྱུགས་པའི་གར་ལ་འགྲན།།སྟོབས་ཆེ་བས་གནམ་ས་ཡོམ་ཡོམ་བྱེད།།འདི་འཛམ་གླིང་སེང་ཆེན་ཡིན་ངེས་འདྲ།།རྗེ་དེ་ཡི་སྟེང་འོག་ཕྱོགས་མཚམས་ན།།སྟེང་ལྷ་དམག་སྤྲིན་དཀར་བྱིན་རེ་ཆགས།།བར་གཉན་དམག་རླུང་དམར་དྲག་ཏུ་འཚུབ།།འོག་ཀླུ་དམག་རྒྱ་མཚོ་མེ་རེ་རེ།།སྨན་ན་ཆུང་གླུ་དབྱངས་ཤ་ར་ར།།འཁོར་དཔའ་རྟུལ་སྟོང་དང་དགུ་བརྒྱ་དང་།།དེའི་ཡང་འཁོར་འབུམ་ཁྲི་འབུམ་སྟོང་རྣམས།།དམག་ལྟ་བ་མིག་གིས་མི་བཟོད་ཅིང་།།གྲངས་གཞལ་བ་སེམས་ཀྱིས་མི་ཆུམ་མོ།།དཔུང་འདི་འདྲ་གང་དུ་བསྐྱོད་རྒྱུ་ཡིན།།བུ་སྐལ་ལྡན་རྗེས་སུ་འཛིན་འདོད་ན།།སྐུ་གཞན་དུ་མ་སྐྱོད་འདི་རུ་བཞུགས།།མགོན་ཤཱཀྱ་སེང་གེའི་བསྟན་པ་ལ།།ཁ་ཙམ་མིན་སྙིང་ནས་གུས་པ་ཡི།།ངེད་བུ་སློབ་སྐལ་ལྡན་འབུམ་ཕྲག་རྣམས།།རྗེ་ཁྱེད་ཀྱི་བྲན་དུ་སྙིང་ནས་མཆི།།གནས་ལོངས་སྤྱོད་ལྟོས་པ་མེད་པར་འབུལ།།ལས་སྐྱིད་སྡུག་ཅི་མཛད་ཁྱེད་རང་མཁྱེན།།སྡང་དགྲ་བོ་ཆམ་ལ་འབེབས་འདོད་ན།།སྤྱིར་བསྟན་དང་འགྲོ་བ་ཡོངས་ལ་འཚེ།།སྒོས་ལྷ་འབངས་སྐལ་ལྡན་བདག་ཅག་ལ།།བསམ་ངན་དང་སྦྱོར་རྩུབ་འཆང་བ་ཡི།།དགྲ་བྱེ་བ་འབུམ་གྱི་ཤ་ཁྲག་ཀུན།།གླིང་དཔའ་བོའི་རྔམ་སྟོན་ཟས་སུ་འབུལ།།ཐུགས་དགྱེས་པར་མཛོད་ལ་བཞེས་སུ་གསོལ།།ངེད་འདིར་ཚོགས་སྐལ་ལྡན་ཕོ་མོ་ཡི།།ལུས་འདི་ལ་དགྲ་བླའི་དཔའ་རྫོང་ཆོས།།ངག་མི་འགྱུར་བདེན་ཚིག་ནུས་པ་སྩོལ།།སེམས་ཆོས་སྐུའི་རང་ཞལ་མངོན་སུམ་སྟོན།།རྗེ་ཁྱེད་དང་དབྱེར་མེད་བྱིན་གྱིས་རློབས།།ཨེ་ཨ་ཏི་མི་བུ་ལྷ་རྒྱལ་ལོ།།